text: Havudsigt koster en million
  27 marts 2012 kl. 15.14
  Ejendomsmæglerne har sat pris på en havudsigt for sommerhuse i Syd- og Sønderjylland. Udsigten koster knap 10.000 kroner per kvadratmeter hus eller en million kroner for 100 kvadratmeter.
  1.306 sommerhuse er til salg på ejendomsmæglernes boligportal, boligsiden.dk.
  Den gennemsnitlige udbudspris for sommerhuse, der ligger mellem nul og 100 meter fra havet, er på 28.906 kroner per kvadratmeter. Hvis der er over 200 meter til havet, ryger udbudsprisen ned på 19.362 kroner.
  - Man kan dermed spare mange penge ved ikke at købe sommerhuset i første række, men stadig bo meget tæt på stranden, lyder det fra Stig Aaes Jensen, kredsformand i Syd- og Sønderjylland for Dansk Ejendomsmæglerforening.
  Han understreger, at der er tale om gennemsnitlige priser. Det betyder, at priserne godt kan være højere på for eksempel Fanø, men lavere i Sønderborg.
  Udsigten til Vesterhavet koster mindst. I den nordligere del af Vestjylland koster en havudsigt 19.123 kroner i gennemsnit. Et sommerhus et par hundrede mester fra kysten tilbydes til 15.419 kroner.
  I Nordsjælland kommer en havudsigt op på 52.000 kroner per kvadratmeter sommerhus.
  